छे ब’रे लग्गी गे न उस प्हाड़ी यात्रा गी कीते दे जेड़ी रामनगरा दा शुरू होई ते भद्रवाह जाइयै मुक्की ही। उस यात्रा दा इक-इक ढक्का, इक-इक मोड़, इक-इक पड़ां मेरे चेते दे "कन्वेसा" पर बड़े उग्गड़दे रगें कन्ने चतरोए दे न ते अज्ज ते केईं बारी मन करदा ए जे अपने शहरा दे, मीटरें-लारियें दे रौले कशा, कन्ने गी बोला करी देने आली इस खप्पा कशा जीवनै च आपूं गै गल पाई दियें इनें फाहियें कशा, अपना लड़ छुड़काइयै फी इक बारी उत्थें गै नस्सी जां, उत्थें इक लौका जनेहा घर पाई लैं, कुतै सैल्ली एकान्त दब्बडी च इक कुल्ली छत्ती लै जा उत्थों दे गै कुसै घरै दा बसनाक बनी जां ते फी चाननियें राते च कुसै कुप्पड़ा पर बेइयै नचदी तविया दे ते दूए नदी नालें दे मिट्ठे सगीतै च नेआ गोआची जां जे इक रोज जदूं सुरत फिरै तां पता लग्गै जे ओ जिसी उमर आखदे न ते जेदे गले दे लटाके बनने लेई सैकड़े मर्द, धरमें-करमें ते फलासफिये दे ग्रंथै गी हाम्बदे न, ओ उमर कल-कल करदे पानियां आला लेखा, प्हाड़ें पर बिछी दी चाननियां आला लेखा, समें दी छाननी चा बगी गेई ऐ। ते फी ‘स्योज’ नां दी धारा दे भांत-सभान्तड़े फुल्ल ते धऱती पर बिली-बिली पौंदे बदलें च खड़ोइय, दुनियां दे उनें मनुक्खें गी जोरें-जोरें आले मारां, जेड़े लड़ाइयें, जगें ते ऐटम-बम्बें दियां गल्लां करदे न। उनें गी अपने कच्छ सद्दियै पुच्छां- ‘बोलो ! तुस अपने लालचै-हिस्सै पिच्छें पागल होइयै इयै जनेई दुनियां गी तबाह करियै, होर कनेई दुनियां बसाना चाहन्दे ओ ? इनें दोधी नदी-नालें च अग्ग छोलियै, मखीरें दियां होर केड़ियां नैह्रां बगाना चाहन्दे ओ’